b'\n_START_ARTICLE_\nZarodek\n_START_PARAGRAPH_\nZarodek ali embrij (gr\xc5\xa1ko \xce\xad\xce\xbc\xce\xb2\xcf\x81\xcf\x85\xce\xbf) je \xc4\x8dlove\xc5\xa1ki organizem v zgodnji fazi razvoja in sicer do vklju\xc4\x8dno osmega tedna razvoja v maternici. Kasneje so posamezni organi \xc5\xbee izoblikovani in govorimo o plodu. Medicinska veja, ki se ukvarja z embrionalnim razvojem, celi\xc4\x8dno diferenciacijo oziroma nasploh o razvoju organizma od spo\xc4\x8detja do rojstva, se imenuje embriologija._NEWLINE_\xc4\x8clove\xc5\xa1ki zarodek je vsakr\xc5\xa1na \xc4\x8dlove\xc5\xa1ka jaj\xc4\x8dna celica od stopnje oploditve, vsakr\xc5\xa1na neoplojena \xc4\x8dlove\xc5\xa1ka jaj\xc4\x8dna celica, v katero je bilo presajeno celi\xc4\x8dno jedro dozorele \xc4\x8dlove\xc5\xa1ke celice, in vsakr\xc5\xa1na neoplojena \xc4\x8dlove\xc5\xa1ka jaj\xc4\x8dna celica, pri kateri je partenogeneza spodbudila delitev in nadaljnji razvoj._NEWLINE_Za\xc4\x8detno fazo drugih evkariontskih organizmov imenujemo klica.\n_START_SECTION_\nRast in razvoj\n_START_PARAGRAPH_\n1.\xe2\x80\x934. teden: po 5 do 7 dneh po oploditvi se blastula ugnezni na materni\xc4\x8dni sluznici, vzpostavijo se popkovne povezave med zarodkom in materjo. Zarodek raste v osi, ki se nato razvije v hrbtenico in hrbtenja\xc4\x8do._NEWLINE_5.\xe2\x80\x936. teden: Kemijske spojine, ki jih proizvaja zarodek, zaustavijo menstrualni cikel nose\xc4\x8dnice. Razvija se \xc5\xbeiv\xc4\x8devje; v 6. tednu je opazna aktivnost elektri\xc4\x8dnih valov v predelu mo\xc5\xbeganov. Hkrati za\xc4\x8dne biti srce, pojavijo se zametki okon\xc4\x8din. Glava predstavja polovico zarodkove dol\xc5\xbeine in ve\xc4\x8d kot polovico mase._NEWLINE_7.\xe2\x80\x938. teden: zaznavna je zarodkova krvna skupina. Razvoj mi\xc5\xa1i\xc4\x8dja in \xc5\xbeiv\xc4\x8devja je \xc5\xbee na tej stopnji, da se zarodek more gibati. Za\xc4\x8dnejo se razvijati o\xc4\x8di. Organogeneza in rast se nadaljujeta. Ob koncu 8. tedna se zarodkova (embrionalna) faza kon\xc4\x8da in se za\xc4\x8dne plodova (fetalna) faza.\n_START_SECTION_\nPravni vidik\n_START_PARAGRAPH_\nV Sloveniji in ve\xc4\x8dini dr\xc5\xbeav so raziskave s \xc4\x8dlove\xc5\xa1kimi zarodki dovoljeni do vklju\xc4\x8dno 14. dne razvoja. Trenutno sprejeta definicija namre\xc4\x8d pravi, da do 14. dne razvoja ne moremo govoriti o individuumu, ker \xc5\xa1e primitivna proga v osrednjem \xc5\xbeiv\xc4\x8devju ni oblikovana. Zato nekateri znanstveniki imenujejo organizem na za\xc4\x8detni stopnji razvoja kot predzarodek (preembrij).'